Forslag til Rådets direktiv om statistiske undersøgelser af mælk og mejeriprodukter (95/C 321/05) KOM(95) 430 endelig udg. - 95/0234(CNS)

(Forelagt af Kommissionen den 8. september 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

Rådets direktiv 72/280/EØF af 31. juli 1972 om de statistiske undersøgelser, der skal foretages af medlemsstaterne med hensyn til mælk og mejeriprodukter (1), er blevet ændret flere gange; i anledning af de nye ændringer, der skal foretages, bør direktivet omarbejdes af hensyn til klarheden;

Kommissionen har for at kunne udføre sine opgaver i forbindelse med gennemførelsen af traktaten og fællesskabsbestemmelserne om den fælles markedsordning for mælk og mejeriprodukter brug for nøjagtige oplysninger om mælkeproduktionen og dens anvendelse og for nøjagtige, regelmæssige og aktuelle oplysninger om mælkeleverancerne til de foretagender, som behandler eller forarbejder mælk, samt om produktionen af mejeriprodukter i Fællesskabets medlemsstater;

produktionen og anvendelsen af mælk i landbrugsbedrifter bør opgøres efter ensartede kriterier og mere præcist, og der bør gennemføres månedlige undersøgelser i alle medlemsstaterne hos de foretagender, som behandler eller forarbejder mælk;

for at få sammenlignelige resultater bør der fastsættes fælles kriterier for afgrænsningen af undersøgelsesområdet, for de kendetegn, der skal indhentes oplysninger om, og for undersøgelserne nærmere gennemførelse;

på baggrund af erfaringerne med gennemførelsen af de tidligere bestemmelser har det vist sig hensigtsmæssigt at forenkle bestemmelserne, særlig ved at ophæve bestemmelserne om ugentlige indberetninger;

af hensyn til forvaltningen af den fælles landbrugspolitik, særlig markedet for mælk og mejeriprodukter, bør Kommissionen regelmæssigt og inden for passende frister have adgang til pålidelige data om produktionen og virksomheden inden for denne sektor;

på grund af den stadig større betydning, der tillægges mælkeproteinbestanddelen i mejeriprodukter, er det nødvendigt for fremtiden at råde over oplysninger herom;

for at lette gennemførelsen af dette direktiv er et tæt samarbejde mellem medlemsstaterne og Kommissionen stadig påkrævet, særlig inden for rammerne af Den Stående Landbrugsstatistiske Komité, der er nedsat ved Rådets afgørelse 72/279/EØF -

UDSTEDT FØLGENDE DIREKTIV:

Artikel 1

Medlemsstaterne

1) foretager hos de i artikel 2 nærmere angivne undersøgelsesenheder undersøgelser af de i artikel 4 anførte data og indberetter de månedlige, årlige og treårlige resultater til Kommissionen

2) a) foretager hvert år hos landbrugsbedrifterne, som defineret efter proceduren i artikel 7, undersøgelser af produktionen af mælk og dens anvendelse

b) kan anvende data fra andre officielle kilder. I så fald underretter de Kommissionen herom i henhold til artikel 5, stk. 4.

Artikel 2

De i artikel 1, nr. 1, omhandlede undersøgelser vedrører:

1) foretagender eller landbrugsbedrifter, der køber sødmælk - og eventuelt mejeriprodukter - direkte hos landbrugsbedrifter eller hos de i nr. 2 omhandlede foretagender med henblik på forarbejdning af produkterne eller mælken til mejeriprodukter

2) foretagender, som indsamler mælk eller fløde for at overdrage disse produkter helt eller delvis uden behandling eller forarbejdning til de under nr. 1 omhandlede foretagender; medlemsstaterne træffer egnede foranstaltninger for at undgå dobbelttællinger.

Artikel 3

1. I dette direktiv forstås ved mælk ko-, fåre-, gede- og bøffelmælk. De i artikel 4, nr. 1, omhandlede månedlige undersøgelser er begrænset til komælk.

2. Fortegnelsen over de mejeriprodukter, der er omfattet af undersøgelserne, opstilles efter proceduren i artikel 7; fortegnelsen kan ændres efter samme procedure.

3. Ensartede definitioner af de måleenheder, der skal anvendes ved indberetningen af resultaterne, fastlægges efter proceduren i artikel 7.

Artikel 4

De i artikel 1, nr. 1, omhandlede undersøgelser tilrettelægges således, at det er muligt mindst at indberette de under nr. 1-3 nedenfor nævnte data. Spørgeskemaerne udformes således, at dobbelttællinger undgås.

Dataene vedrører:

1) månedligt:

a) mængden af og fedtindholdet i den indsamlede mælk og fløde samt proteinindholdet i den indsamlede komælk; disse data opdeles efter det land, hvor indsamlingen har fundet sted

b) mængden af visse behandlede mejeriprodukter, der er til rådighed til levering, samt af visse fremstillede mejeriprodukter

2) årligt:

a) mængden af og fedt- og proteinindholdet i den mælk og fløde, der er til rådighed

b) dataene om den indsamlede komælk opdeles efter det land, hvor indsamlingen har fundet sted

c) mængden af de behandlede friske mejeriprodukter, der er til rådighed til levering, samt af de øvrige fremstillede mejeriprodukter, opdelt efter art

d) mængden af mælkefedt i mejeriprodukter

e) anvendelsen af råvarer i form af sødmælk og skummetmælk

f) mængden af mælkeproteiner i mejeriprodukter

3) hvert tredje år (fra 31. december 1997):

Antallet af de i artikel 2 omhandlede undersøgelsesenheder efter bestemte størrelsesklasser.

De i artikel 1, nr. 2, omhandlede undersøgelser og/eller officielle kilder skal være af en sådan art, at der mindst kan indberettes årlige data om den mælk, der er til rådighed og anvendes i landbrugsbedriften.

Artikel 5

1. Med forbehold af stk. 2 gennemføres de i artikel 1, nr. 1, omhandlede undersøgelser i form af totalundersøgelser hos mejerier, der tegner sig for mindst 98 % af indsamlingen af mælk i den enkelte medlemsstat, idet den resterende mængde anslås ved hjælp af repræsentative stikprøveundersøgelser eller andre kilder.

Medlemsstater, der har et antal mejerier på over 2 000, kan gennemføre de i artikel 4, nr. 1, omhandlede månedlige undersøgelser ved repræsentative stikprøveundersøgelser. I så fald må stikprøvefejlene ikke overstige 1 % (pålidelighedsmargin på 68 %) af den samlede indsamling i landet.

2. De i artikel 1, nr. 2, litra a), omhandlede undersøgelser gennemføres i form af repræsentative stikprøveundersøgelser. I så fald må stikprøvefejlene ikke overstige 1 % af den samlede produktion i landet.

3. Opstår der vanskeligheder med at fremskaffe de i artikel 4, nr. 2, litra f), omhandlede data, kan medlemsstaterne anslå disse på grundlag af tekniske koefficienter.

4. Medlemsstaterne træffer alle egnede foranstaltninger for at opnå fuldstændige og tilstrækkeligt nøjagtige resultater. De meddeler Kommissionen alle de nødvendige oplysninger til bedømmelse af de indberettede resultaters nøjagtighed, særlig:

a) de anvendte spørgeskemaer

b) de metoder, der anvendes for at undgå dobbelttællinger

c) de metoder, der anvendes for at overføre de data, der indhentes på spørgeskemaer, til fællesskabstabeller.

Artikel 6

1. Tabellerne til indberetning af dataene opstilles efter proceduren i artikel 7.

Tabellerne kan ændres efter samme procedure.

2. Medlemsstaterne indberetter, i overensstemmelse med Rådets forordning (Euratom, EØF) nr. 1588/90 af 11. juni 1990 om fremsendelse af fortrolige statistiske oplysninger til De Europæiske Fællesskabers Statistiske Kontor (2), de i stk. 3 omhandlede resultater, herunder de data, der er erklæret fortrolige i henhold til national lovgivning eller praksis om statistisk fortrolighed.

3. Medlemsstaterne indberetter til Kommissionen snarest muligt efter sammenfatningen af dataene og senest

a) 45 dage efter udgangen af referencemåneden: de i artikel 4, nr. 1, omhandlede månedlige resultater

b) i april i det på referenceåret følgende år:

- de i artikel 4, nr. 2, litra a)-d), omhandlede årlige resultater

- resultaterne af de i artikel 1, nr. 2, omhandlede undersøgelser

c) i juni i det på referenceåret følgende år: de i artikel 4, nr. 2, litra e) og f), omhandlede årlige resultater

d) i september i det år, der følger efter det år, hvori referencedatoen falder: de i artikel 4, nr. 3, omhandlede resultater.

4. Kommissionen sammenstiller de af medlemsstaterne indberettede data og meddeler dem samtlige resultater.

Artikel 7

1. Når der henvises til proceduren i denne artikel, indbringer formanden sagen for Den Stående Landbrugsstatistiske Komité, i det følgende benævnt »komitéen«, der er nedsat ved Rådets afgørelse af 31. juli 1972, enten på eget initiativ eller efter anmodning fra en medlemsstats repræsentant.

2. Komitéen består af repræsentanter for medlemsstaterne og har Kommissionens rerpæsentant som formand.

Kommissionens repræsentant forelægger komitéen et udkast til de foranstaltninger, der skal træffes. Komitéen afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster. Den udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Ved afstemninger i komitéen tillægges de stemmer, der afgives af repræsentanterne for medlemsstaterne, den vægt, der er fastlagt i nævnte artikel. Formanden deltager ikke i afstemningen.

Kommissionen vedtager foranstaltninger, der straks finder anvendelse. Hvis de ikke er i overensstemmelse med den af komitéen afgivne udtalelse, underrettes Rådet dog straks af Kommissionen om disse foranstaltninger.

I så fald kan Kommissionen udsætte gennemførelsen af de foranstaltninger, den har truffet afgørelse om, i et tidsrum på højst en måned regnet fra datoen for denne underretning.

Rådet kan med kvalificeret flertal træffe en anden afgørelse inden for det tidsrum, der er nævnt i ovenstående afsnit.

Artikel 8

Kommissionen forelægger senest den 31. december 1998 Rådet en rapport om de indvundne erfaringer med gennemførelsen af dette direktiv, særlig med hensyn til indsamlingen af data om mælkeprotein. Kommissionen foreslår samtidig de ændringer, der måtte vise sig nødvendige.

Artikel 9

1. Direktiv 72/280/EØF ophæves med virkning fra den 1. januar 1996.

2. Henvisninger til det ophævede direktiv skal anses som henvisninger til nærværende direktiv.

Artikel 10

Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 1. januar 1996.

Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

Artikel 11

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 12

Dette direktiv er rettet til medlemsstaterne.

(1) EFT nr. L 179 af 7. 8. 1972, s. 2. Direktivet er senest ændret ved akten vedrørende Østrigs, Finlands og Sveriges tiltrædelse.

(2) EFT nr. L 151 af 15. 6. 1990, s. 1.

BILAG

KORRELATIONSTABEL

>TABELPOSITION>